# Dät Krokodil

Deer waas insen een Krokodil, dät hied tämelk fuul Loangewiele.Et uurlaide, wät et wül moakje kude. Deer fäl him ien, dät et wül noch een näie Bukse bruke kude. Uurs hiede et sik do altied uur’t Internet bestoalt, man nu wüül et in’t Täärp gunge un sik deer säärm een Bukse koopje. So ron dät Krokodil loos. In aan Winkel saach et masse Buksen.

Krokodil: Jee, do läite goud. Deer gunge iek moal ien.

(Dät Krokodil geen in dän Loaden un keek sik do Buksen an.)

Ferköperske: Moin, kon iek die hälpe?

(Ju stuud mäd dän Rääch ätter dät Krokodil un hied et noch nit

blouked.)

Krokodil: Jee, iek hied jädden een Bukse.

Ferköperske: Wie häbe masse Buksen. Litje, grote, kute, loange.

Wät bruukst du dan foar een?

Krokodil: Een kute Bukse. Iek häbe kute Bene.

Ferköperske: (Ju troalde sik uum, keek dät Krokodil an un kreech läip Nood.)

Hälpet, hälpet mie! Hälpet, hälpet mie!

(Ju wogede sik nit tou röögjen.)

Krokodil: (Dät ferjoagede sik, skäddekopede un geen ruut.)

Wät foar aan blöden Winkel! Iek häbe neen Lust moor.

Deer gunge iek nit wier wai. Dan rakt dät ieuwen neen näie Bukse.